
Hinigugma nga kongregasyon sa Ginoong Hesus, 

Ang mubo nga mga wali maoy ganahan sa kadaghanan. Gawas kon ang magwali maayo gayod 
molingaw, mas ganahan ta nga mubo ra ang mga wali. Sa tanan nga mga mensahe o wali nga 
nahitala sa Kasulatan, usa sa pinakamubo mao ang wali ni propeta Jonas. Siya walay gusto nga 
miadto sa Nineveh ug nagwali didto. Gisultihan ta nga ang iya lang giwali mao ang "Sulod sa 
kwarenta ka adlaw ang Ninibe laglagon." Tingali daghan pa siyag gisulti, apan mao ra kini ang 
nahisulat. Sa unang tan-aw, mura kini ug mensahe sa paghukom. Mura kini ug mubong 
mensahe nga dautang balita. 

Sa atong teksto, makita usab nato ang propeta nga naghatag ug mubong mensahe. Apan lahi kini 
nga propeta. Wala siya magdala ug way klaro nga maayong balita. Si Ginoong Hesus gilarawan 
sa atong teksto nga usa ka propeta gikan sa Dios. Ngani, ato siyang makita diri nga Siya mao 
ang hingpit nga katumanan sa tanang mga propeta sa Kasulatan, lakip na si Jonas. Ato siyang 
makita diri nga atong labawng propeta ug magtutudlo nga nagdawat sa iyang katungdanan. Mao 
kana ang tema sa mensahe karon ug ubos niina nga tema atong tan-awon ang pagwali ni Kristo 
(bersikulo 14 ug 15) ug dayon ang pagtawag ni Kristo sa iyang unang mga disipulo (16-20). 

Ang bersikulo 14 nagsugod sa maong yugto pinaagi sa paghisgot kung unsa ang nahitabo kang 
Juan. Si Juan gipailaila ni Marcos sa pagsugod sa kapitulo nga mao ang nagpropesiya aron 
andamon ang dalan alang sa Mesiyas. Iya kadtong gihimo ug karon gibilanggo siya. Nahibalo 
kita gikan sa ubang ebanghelyo nga si Herodes maoy naa sa luyo niini. Apan si Marcos man ang 
atong teksto ug buot nato nga madunggan kung unsay ginasulti sa Dios dinhi niining 
bahina. Giingon dinhi nga si Juan gibilanggo. Ang Griyego nga teksto nag-ingon nga si Juan 
gitugyan. Adunay duha ka butang nga atong tagdon mahitungod niining mga pulong. 

Una sa tanan, sa paagi sa pagsulat ni Marcos sa iyang ebanghelyo, klaro nga buot niyang 
basahon kini sa usa lamang ka paglingkuran. Ug kung imo kining basahon sa Griyego sa usa ka 
paglingkuran, adunay mga pulong nga molabaw. Usa sa mga pulong mao ang pulong nga 
gigamit sa paglarawan kung unsay nahitabo kang Juan. Kini nga pulong motibaw tungod kay 



mao usab kini nga pulong ang gigamit sa paglarawan kung unsay mahitabo kang Hesus sa 
unahan. Aniay duha ka mga ehemplo, sa Marcos 3:19, giingon nga si Hudas mao ang 
magtugyan kang Hesus. Mao gihapon nga pulong ang gigamit. Ug sa Marcos 15:1, ang mga 
Hudeo nagtugyan kang Hesus ngadto kang Pilato. Nganong importante man kini? Tungod kay si 
Marcos nag-andam kanato sa pagsugilon mahitungod sa pagpamuhat ni Hesus. Dili kini 
mahitungod sa kahimayaan sama sa pagtan-aw sa kalibutan, apan mahitungod sa pag-antos ug sa 
krus. 

Ang ikaduha nga butang nga atong tagdon dinhi mao nga si Marcos nagsulti nga si Juan 
gibilanggo. Kinsa man ang nagbutang kaniya didto? Nahibalo kita nga si Herodes maoy 
nalambigit niini. Apan wala kana giingon ni Marcos. Kini makapangutana kanato: kinsa man 
gyud ang naa sa luyo niini? Si Herodes ba gayod o aduna bay mas dako nga piano nga 
nagakahitabo? Sa musunod nga mga hitabo, atong dayong makita nga kining tanan lakip sa 
piano sa Dios aron sugdan ang pagpamuhat ni Hesus isip propeta ug magtutudlo sa Israel. 

Sa pagkabilanggo ni Juan, si Ginoong Hesus nakasabot nga panahon na kini alang kaniya sa 
pagsugod sa iyang pagpamuhat sa pagwali ug pagtudlo. Gisugdan niya kini sa pag-adto sa 
Galilea. Sa atong pagbasa niini, malabyan ra nato ug dili kita mangutana: nganong 
Galilea? Kinahanglan mangutana kita niini. Kung si Hesus buot mahimong may impluwensya sa 
iyang panahon, dili unta sa Galilea siya moadto. Didto siya unta moadto sa Jerusalem, o mas 
maayo sa Corinto o sa Atenas o kaha sa Alexandria o Antioco. Mao kadto ang mga lugar nga 
sentro sa impluwensiya sa panahon ni Hesus. Apan ang Galilea? Usa lamang kini ka 
probinsiya. Nganong didto man? Labing minus adunay duha ka tubag niini. 

Ang unang tubag adunay kalambigitan sa atong nahibal-an bag-o lamang nga kinaiya sa iyang 
ministeryo. Dili kini mahitungod sa kabantog ug impluwensiya. Dili kini mahitungod sa pagdani 
kang Herodes ug sa mga pangulo sa mga Hudeo. Tinuod nga moabot ra gihapon siya sa 
Jerusalem sa daghan panahon. Apan gipili niya nga magsugod sa iyang ministeryo didto sa 
kilidkilid. Kini haom sa iyang kinaiya. Kini lakip sa iyang pagpaubos ug tungod kay siya klaro 
nga nagpakisama sa maong rehiyon, ang mga Judeo sa Judea ug Jerusalem magbugalbugal 
kaniya sa pagtawg kaniya nga "Galilihanon" o "Nazaretnon." Kini dili pagpahimuot kaniya. 

Ang ikaduha nga tubag adunay kalabutan sa pagmatuto kaniya. Sa Galilea siya nagdako. Ang 
iyang pamilya ug mga higala atoa didto. Ug kung atong dumdumon nga siya mianhi sa pagwali 
sa maayong balita, angayan lamang nga unahon niya ang mga duol kaniya. Kung kita adunay 
mayong balita, kasagaran dili nato unahon pagsugilon ang mga dili nato kaila. Hinuon, tawgon 
nato ang atong asawa ug mga anak ug pahibaloon sila. Mao kini kang Hesus. 

Giingnan kita nga miadto siya sa Galilea nga nagwali sa maayong balita sa Dios. Ang teksto 
literal nga nagsulti nga siya nagsangyaw sa ebanghelyo. Siya usa ka mensahero nga pinadala 
gikan sa Dios, sama sa usa ka propeta sa karang panahon. 

Ang bersikulo 15 nagsugilon kanato sa tukma kung unsa kining ebanghelyo, kining maayong 
balita. Si Marcos nagsugilon nga siya miingon, "Ang takna miabot na." Sa ingon nagpagsabot 
siya nga ang katapusang takna miabot na, kini natuman na. Kini pinasahi nga paagi sa pagsaysay 
mahitungod sa tanan nga mga saad sa Dios gikan sa Genesis hangtod niadtong taknaa. Mao na 



kini! Sa katapusan, mahuman ang pila ka gatos ka katuigan, ang bulawanong takna miabot na ug 
ang Mesiyas mipahiluna na sa iyang lugar sa pulpito. 

Gisugdan niya ang iyang wali pinaagi sa pagsulti sa mga taga Galilea nga ang gingharian sa Dios 
duol na. Ang gingharian sa Dios mao ang paghari sa Dios. Kung ato pa gayod tagaan ug 
kahulogan kini, makaingon kita nga mahitungod kini sa pagluwas sa Dios ug katawhan alang sa 
iyang kaugalingon, mahitungod sa pagtigom sa katawhan sa iglesia, ug mahitungod sa linukat 
nga uniberso. Ang gingharian sa Dios daghan nga dagway ug mahurot nato ang tibuok wali sa 
paghisgot lamang niini. Apan alang sa atong katuyoan karon, kinahanglan lamang nato nga 
makita nga kini mao ang paghari sa Dios nga hap it na musulod sa kalibutan pinaagi buhat ni 
Hesu-Kristo. 

Mao kini ang iyang giwali nga maayong balita ngadto sa iyang mga isigka Galilehanon. Maayo 
nga atong pamalandungan kung nganong nahimo kining maayong balita. Unsa may nakamaayo 
niini? Hinuon, kung ang Dios maayo ug kung siya naa sa trono, dili ba kana panalangin? Kung 
ang Dios nagluwas ug katawhan alang sa iyang kaugalingon, dili ba makadasig nga mailhan nato 
siya nga Dios sa kaluwasan, Dios sa grasya ug kaluoy? Kung ang Dios nagtigom sa mga 
katawhan diha sa iyang iglesia, dili ba kahibulungan nga mailhan nato ang Dios nga 
nagpanalipod sa iyang katawhan ang nagbubo ug mga panalangin kanila sa mga pamaagi sa 
paghatag sa grasya? Kining tanan haduol na! Kinsay makaingon nga dili kana maayong balita? 

Mao kadto ang unod sa pagwali sa propeta nga si Hesus sa Galilea sa iyang pagsugod sa iyang 
ministeryo. Sigurado kita nga daghan pa siyag gisulti, apan mao kini ang buot niyang ipasabot 
niadtong tanan. Ug kini nga mensahe nagkinahanglan ug tubag. Ato kana makita sa katapusan 
sa bersikulo 15: "Maghinulsol kamo ug tomoo kamo sa Maayong Balita!" 

Tagda nga ang Ginoong Hesus naghatag ug duha ka mga sugo dinhi. Sa iyang pagwali, wala 
siya nag-awhag ug tubag. Hinuon nagsugo siya. Wala siya miingon, "Pwede ba nga inyong 
tagdon ang akong isulti?" O kaha: "Ako nagdapit kaninyo karon sa pagtagad sa maayong balita 
mahitungod sa gingharian sa Dios. Malipay gayud ako kung inyo kining tagaan 
pagtagad." Hinuon, siya nagsulti niini nga maisogon ug direkta, "Maghinulsol kamo ug tomoo 
kamo sa Maayong Balita!" 

Atong pamalandungan ang unang bahin sa maong sugo: paghinulsol! Ato kining nadungog 
kaniadto sa pagwali ni Juan. Si Juan nagwali ug pagbunyag sa paghinulsol alang sa kapasayloan 
sa mga sala. Ang Griyego nga pulong nga gigamit mao ang metanoeo [litukon nga metah-no- 
eh-o], nga nagpasabot nga magbag-o sa hunahuna. Ngano si Hesus nagwali man niini niining 
taknaa? Asa man nga kinahanglan utrohon sa katawhan sa Israel ang ilang hunahuna may 
kalabutan sa gingharian sa Dios? Nasayod kita nga ang ilang katilingbanon ug pulitikanhon nga 
mga buluhaton nawala na sa paglantaw sa gingharian sa Dios. Ang ilang panan-awon 
mahitungod sa paghari sa Dios naglakip sa pagpakanaog kang Caesar gikan sa iyang trono. Sila 
adunay panan-awon nga bag-ong kalibutanong kahalangdon sa Israel. Gawas sa pipila nga 
nahabilin, ang kadaghanan sa Israel naanod na palayo gikan sa pagkamatinumanon sa 
Dios. Tungod niining tanan, kinahanglan silang tawgon pagbalik sa saktong panghunhuna nga 
haom sa pulong sa Dios. 



Wala lamang sila gitawag sa paghinulsol, apan usab sa pagtoo sa maayong balita nga ang 
gingharian sa Dios haduol na. Gitawag sila sa pagtoo sa giwali niining propeta. Dawaton ang 
iyang pulong pinaagi sa pagtoo, ug saligan nga kini maayong balita alang kanimo. 

Si Kristo padayon nga nagdala niana nga mensahe kanato karon sa daghan nga mga 
paagi. Pananglitan, gihimo niya kini pinaagi sa pulong nga giwali niini nga takna. Busa unsa 
may atong buhaton sa mensahe ni Kristo karon? Pwedeng sugdan nato sa paghunahuna 
mahitungod sa mga paagi nga wala nato nasabtan ang gingharian sa Dios. Giunsa man nato kini 
pagsabot ug haom ba kining atong pagsabot sa pulong Dios? Tingali ang atong dakong 
kapakyasan mao nga wala kita namalandong ug nagahisgot mahitungod sa gingharian sa 
Dios. Uban sa kadaghanan, mahimo kitang madala sa mga uso nga mga kristo hanong butang, 
apan pag-abot sa pinaka-importanteng giwali ni Kristo, layo ra kaayo kita. 

Ug kita magpaambit sa maayong balita sa uban, ato ba kining gisulti sama sa pagsulti ni 
Kristo? Murag kasagaran, magpanuko kita sa paglitok sa tawag sa ebanghelyo nga sama sa usa 
ka sugo. Tungod sa daghang impluwensiya, atong gitan-aw ang tawag sa ebanghelyo nga sama 
sa usa ka imbitasyon sa usa ka maaghop ug malumo nga Hesus, imbes nga kini sugo sa propeta 
nga Mesiyas. Ang tawag sa pagtoo sa maayong balita usa ka sugo, mga igsoon. Mahimo nato 
kining ipahayag sa paagi nga haom sa atong personalidad, apan dili ipasabot kang bisan kinsa 
nga kini nga tawag pwede tumanon ug pwede usab dili. Ang mga tawo makapili sa dili pagsugot 
sa tawag sa ebanghelyo, apan wala sila tugoti. Kung ang mga tawo dili manumbaling o 
magsupak sa sugo ni Kristo, aduna gayud eternal nga resulta kini. Isip mga magtotoo diha kang 
Kristo, isip mga nag-ambit sa iyang dihog, dili mahimo nga dili nato ipaambit ang mahigugmaon 
nga kaisog sa atong labaw nga propeta kung kita masugilon sa tawag sa ebanghelyo. 

Sa pagwali ni Kristo nga atong propeta, ang Dios nga Balaang Espiritu nagapamuhat aron nga 
ang maong pagwali adunay maayo nga resulta. Atong makita kana nga resulta sa sunod nga 
bahin sa teksto kung ato ng tan-awon ang pagtawag sa mga unang tinun-an. Kini nga bahin sa 
sulat nagpakita kanato ug pagpakausab gikan sa pagtawag sa kinatibuk-an ngadto sa tagsatagsa 
nga pagtawag. 

Karon wala gayud kita nasayod kung unsa ka taas nga panahon ang nilabay gikan sa bersikulo 15 
ngadto sa bersikulo 16. Gikan sa uban nga ebanghelyo, murag mokabat ug usa ka tuig. Bisan 
kung mao kana, ang importante nga atong masabtan nga si Marcos wala naggamit sa iyang 
naandan nga pulong nga "dihadiha" sa bersikulo 16. Nagpasabot nga adunay taas nga panahon 
ang milabay gikan sa bersikulo 15 ngadto sa 16. 

Si Marcos naglarawan kanato kang Hesu-Kristo nga naglakaw kilid sa Dagat sa 
Galilea. Samtang naglakaw siya kilid sa baybayon, iyang nakita si Simon ug Andres. Si Simon 
mao kini ang mahimong si Pedro. Silang duha nagsakay sa ilang baroto didto sa unahan lamang 
sa baybayon ug gitaktak ang ilang mga pukot sa tubig. Ang mga pukot adunay pabug-at sa kilid 
niini. Kung ilabay ang pukot, ang mga pabug-at magbira niini ngadto sa ilalom, ug masikop ang 
mga isda. Sila ni Simon ug Andres naghimo lamang sa ilang adlaw-adlaw nga buluhaton - 
tingali mao gihapon kini ang trabaho sa ilang amahan, ug sa ilang mga apohan. 



Ug si Hesus nakigsulti kanila ug ang iyang mga pulong daw makadadani. Niingon siya, "Kuyog 
kamo kanako ug tudloan ko kamo sa pagpanagat ug mga tawo." Tingali atong gibasa kini nga 
mga pulong nga daw walay kutikuti. Apan karon atong atrasan gamay. Hunahunaa ang 
bersikulo 14 ug 15. Si Hesus nga Propeta nagawali na sa tibuok Galilea. Taudtaod na niya 
kining ginabuhat. Nailhan na siya. Tingali kung si Simon ug Andres kanunay na lamang naa sa 
ilang baroto, wala tingali sila makadungog mahitungod kaniya. Ngani atong nahibaloan sa 
Ebanghelyo ni Juan nga ila nang nahinagbo si Hesus sa niagi. Nakaila na sila kinsa siya. Mao 
tingali nga ingon niaadto ang iyang pakigsulti kanila. 

Taudtaod na siyang nagwali isip propeta ug karon siya nagatawag na sa mga tawo sa pagsunod 
kaniya. Siya nagsul-ob sa katungdanan sa usa ka magtutudlo. Karon ang nakalahi sa iyang 
gibuhat mao nga siya nagtawag sa mga tawo sa pagsunod sa iya. Ang mga propeta wala 
naghimo niana. Ang mga Rabbi o Magtutudlo wala usab. Ang mga propeta nagtawag sa mga 
tawo sa pagsunod sa Dios. Ang mga Magtutudlo nagtawag sa mga tawo sa pagtuon sa Torah 
gikan kanila. Ang Ginoong Hesus naghimo ug lahi kaayo nga butang sa iyang pagtawag sa mga 
tawo sa pagsunod kaniya. Nagpasabot siya nga siya Dios sa pamaagi sa iyang pagtawag sa mga 
tawo. Ug makita usab kini kay siya wala naghatag kanila ug kapilian. Wala siya naghangyo 
kanila nga sundon siya; hinuon, siya nagsugo kanila. 

Himoon niya silang mga "mananagat ug mga tawo." Pinaagi sa pagtudlo ni Hesu-Kristo kanila, 
mahimo sila nga magtaktak sa ilang mga pukot alang sa gingharian sa Dios ug magsikop ug mga 
tawo. Sa pagsulti ni Hesus niini, siya naglantaw sa buluhaton nga iyang ihatag niining mga 
tawhana pagkahuman sa iyang pagkabanhaw. Kini nga mga pulong nagpasabot sa Dakong Sugo 
nga si Kristo nagpadala sa iyang mga disipulo sa paghimo ug daghang disipulo. 

Ug sa bersikulo 18, sa sinugdanan pa lang ato ng makita ang naandang pulong nga 
"dihadiha.' Si Marcos nagsulti kanato nga dihadiha dayon ilang gibiyaan ang ilang mga pukot 
ug misunod kaniya. Sila nahimo niyang nga mga tinun-an . Siya nahimo nilang 
Magtutudlo. Adunay kalit (dramatic) nga tawag busa kalit usab ang tubag. Sama sa Dios sa 
iyang pagbuhat sa kalibutan, si Hesus misulti lamang ug kini nahitabo. Katingalanahan gayod 
kini nga propeta ug magtutudlo ! Kinsa man kini nga mosulti man lang ug mahitabo 
dayon? Atong makita nga kini nga mga pulong wala magtudlo kanato mahitungod sa talagsaon 
nga matang sa pagkatinun-an - ato ra kanang matun-an sa ubang bahin sa kasulatan. Kini nga 
mga pulong nagpahibulong kanato sa Anak sa Dios, ang atong labawng Propeta ug 
Magtutudlo. Dili kini mahitungod kang Simon ug Andres o kanato - mahitungod kini kang 
Kristo ug kini nagtultol sa atong mga kasingkasing ug hunahuna ngadto kaniya. 

Si Kristo mipadayon didto sa unahan sa baybayon ug nakita niya si Santiago ug si Juan, ang mga 
anak ni Zebedee. Nagsakay sila sa baroto ug nag-andam sa ilang mga pukot aron mangisda 
pa. Dihadiha (nia na usab) iya silang gitawag ug sila usab kalit nga misunod. Ngani ang ilang 
pagsunod katingalahan tungod kay kauban pa nila ang ilang amahan. Ang ilang amahan 
naglaom unta nga sila maoy magpadayon sa ilang negosyo. Apan karon, nia kining Magtutudlo 
ug gitawag sila aron mahimong iyang mga tinun-an. Ug mibiya sila. Hinuon, aduna may mga 
trabahante nga nangabilin - nagpasabot nga ang ilang pamilya medyo arangan sa industriya sa 
pagpangisda didto sa Galilea. Yano lamang sila nga nanamilit ug nahimong mga disipulo ni 
Hesus. 



Usa sa mga dili kasagarang butang mahitungod niini nga pagtawag mao ang kamatuoran nga 
gipili ni Hesus kining mga tawhana. Mga yano lamang sila, wala naka-eskuyla nga mga 
mangingisda. Tingali nakahuman lamang ug gamayng edukasyon, apan dili gyud taas ang 
nahuman. Kini haom gayod sa kinaiya sa yutan-ong pagpamuhat ni Hesus. Nagpahinumdom 
kini kanato sa gisulat ni Pablo sa 1 Corinto 1:26-27, "Kay tan-awa ninyo ang inyong 
pagkatinawag, mga igsoon, nga dili daghan ang mga maalam sumala sa unod, dili daghan ang 
mga gamhanan, dili daghan ang mga dungganan, ang mga gitawag: Apan gipili sa Dios ang mga 
butang binuang sa kalibutan, aron niya mapakaulawan ang mga maalam; ug gipili sa Dios ang 
mga maluya sa kalibutan, aron siya makapakaulaw sa mga butang nga kusganon." Pwede nimo 
maingon nga ang Kristyanismo alang sa mga pildido. Mao kini ang paagi sa pagpamuhat sa 
Dios, mao kini ang ministeryo ni Kristo sa kalibutan ug mao kini ang rason nga iyang gipili 
kining mga tawhana aron mahimo niyang mga disipulo. Ingon pa gihapon niaana ang paagi 
saDios karon - paagi nga baliktad ug layo sa tawhanong pamaagi. 

Usa pa ka butang nga atong tagdon mao ang kamatuoran nga si Kristo ang nagpasiugda sa 
pagtawag. Si Juan ug ang mga propeta adunay mga sumusunod. Ang mga Magtutudlo sa 
panahon ni Hesus adunay mga disipulo. Pero kasagaran, ang mga disipulo maoy magpasiugda sa 
pagsunod. Sila Santiago, Juan, Pedro, ug Andres nibangon niadtong buntaga ug nagtoo nga 
mangisda sila sa sunod nga adlaw, ug ang ilang mga anak ug apo mangisda gihapon. Apan 
miabot si Kristo ug gibaliktad niya ang tanan pinaagi sa pagpasiugda sa pagtawag niya 
kanila. Kana naglarawan sa kinaiya sa iyang pamuhat. Siya makagagahum nga Dios. Ang usa 
ka komentador nag-ingon,"Ang pagkahimong tinun-an ni Hesus usa ka gasa inay usa ka 
kalampusan (achievement)." Sa tinud-anay lang, maka-ingon kita nga kini tibuok nga gasa 
lamang gayod. 

Kung ang Ginoong Hesus epektibo nga magtawag kang kinsa nga mahimong iyang disipulo, 
ang iyang sumusunod, sa pagkadungog sa iyang tingog, motubag sa pagtoo. Ang iyang tingog 
madungog nga usa ka sugo. Wala siya nagpakiluoy ug nangamuyo sa mga tawo. Siya nagtawag 
kanila ug sila miduol. Kita mga baba ni Kristo karon. Buot niya nga ang tawag sa pagkatinun- 
an madungog gikan kanato. Ug kung kini nga tawag atong himoon nga lasaw sama sa usa ka 
imbetasyon o hangyo, wala kita nagmatinud-anon kaniya. Siya gamhanan ug iyang gamiton ang 
iyang gamhanang sugo aron sa pagbira kanila nga iyang gipili ng daan. 

Karon ang atong responsibilidad mao ang pagtawag sa mga tawo sa pagsunod kaniya. Ang uban 
mo sunod sa kalit sama sa mga mangingisda sa atong teksto. Ang Dios nagpamuhat na kanila sa 
dugaydugay na usa pa kita miabot ug nagkinahanglan na lamang ug usa ka pagtulod. Ang uban 
makadungog sa tawag sa unang higayon ug tingali kinahanglan pa ug napulo ka higayon ayha 
ang Espirito magtultol kanila sa pagsunod. Ang uban usab makadungog sa tawag sa ilang mga 
dalunggan lamang ug isalikway kini sa ilang mga kasingkasing sa tibuok nilang kinabuhi. Bisan 
kung nagtinguha kita nga ang uabn mahimo usab nga dispulo ni Kristo kauban nato, ang resulta 
dili atong responsibilidad. Iya kini sa Dios. Siya ang magbuhat ug pagtuman bisan asa ug 
kanus-a niya gusto. Ang atong responsibilidad mao lamang ang mahimong iyang 
tigpamaba. Isip nag-ambit sa dihog ni Kristo isip propeta, kita ang pamaagi nga ang iyang 
tingog madungog karon. 



Si Kristo nagsangyaw sa maayong balita sa Galilea ug ang mga tawo nanagpanuo sa iyang 
giwali. Busa sa pag-abot sa tawag pagkatinun-an, sila mitubag sa pagtoo. Si Kristo namuhat 
pinaagi sa Pulong ug Espirito sa pagtigom kanila ngadto kaniya aron mopadayon siya niining 
dalan ngadto sa krus ug sa paglukat kanato. Lakip kining tanan sa piano. Karon, pasalamatan ta 
ang Dios nga iyang gipadaka si Kristo aron atong mahimong propeta ug magtutudlo. Atong 
dayegon ang Dios nga si Hesus matinud-anon nga nagtudlo sa maayong balita sa 
gingharian. Maglipay kita nga ang atong labawng propeta ug magtutudlo nagpadayon sa 
paghimo sa iyang katungdanan hangtod karon, pinaagi kanato ug sa uban. 



